Gandia es llança a la conquesta del turisme britànic
31 octubre 2018

## Gandia es llança a la conquesta del turisme britànic31 octubre 2018Última actualització: 14 juliol 2025

![](../gestion/img/_AO_0726-copia.jpg)  
  

L'alcaldessa de Gandia i màxima representant en matèria turística de la ciutat, Diana Morant, ha comparegut aquest matí en roda de premsa al costat de Pablo Hernández, director comercial Hotels RH; Javier García, director comercial i vicepresident de Magic Costa Blanca; i Omar Sgrelli, director de Tu&Me Resort per anunciar que Gandia participarà a la WTM World Travel Market que se celebrarà del 5 al 7 de novembre a Londres.

La fira és considerada com l'esdeveniment més important del món en turisme, exhibix les últimes novetats i innovacions relacionades amb el sector. En aquest espai es donen cita les millors empreses i professionals de la indústria turística i establixen importants negocis. Hi ha més de 5.000 expositors i atreu al voltant de 50.000 visitants de la indústria dels viatges.

A la fira, Gandia acudirà baix el paraigua de la Comunitat Valenciana, a l'espai de Turisme Comunitat Valenciana, que per primera vegada, comptarà amb un estand propi.

La gran novetat d'aquest any, tal com ha explicat **Diana Morant**, és que per primera vegada en la història, l'Ajuntament de Gandia i el sector privat, concretament els Hotels RH (Bayren, Gijón, Bayren Park i Riviera), Magic Costa Blanca (Magic Villaluz) i Tu&Me Resort "_anem a una fira internacional de la mà, en total aliança col·laborativa". "Gandia no pot tindre millor companyia de viatge i millor carta de presentació a la Fira de Londres. Les dues cadenes són Premi de Turisme de Gandia, aposten per la qualitat, invertixen per millorar els seus hotels i, a més, estan mantenint xifres d'ocupació magnífiques durant pràcticament tot l'any i Tu&Me Resort és un hotel nou, només per a adults, que també aposta per la qualitat i que està tenint molt bona acceptació entre els clients_".

L'alcaldessa ha explicat que mentre la mitjana de l'ocupació hotelera de tota la ciutat de setembre a setembre és del 67,61%, aquests establiments estan rodant xifres que superen el 80%.

Sobre aquestes dades, la màxima representant en matèria de Turisme de la ciutat, ha declarat que "_No és casualitat ni sort que aquestes empreses tinguen aquests resultats. L'únic secret és la feina ben feta tot l'any. Aquests hotels ajuden al fet que a Gandia li vaja bé i, com diu la nostra campanya, fan brillar Gandia_".

"_Estem convençuts que la col·laboració públic privada és un encert en l'àmbit turístic que ens fa més competitius. Sumem la força d'un destí que funciona, amb l'oferta d'un producte que també funciona, perquè ni la ciutat ni els hotels poden promocionar-se a soles_".

Durant la WTM es mantindran reunions conjuntes amb una desena d'operadors turístics, agències on line, gestors de BiG Data Turístics, entre d'altres, amb els quals poder arribar a acords de comercialització i promoció de Gandia com a destinació on es pot gaudir d'activitats els 365 dies de l'any.

Sobre la necessitat d'acudir a la Fira de Londres, durant la roda de premsa s'ha explicat que els turistes britànics representen el primer mercat del turisme internacional a la Comunitat Valenciana.

L'any 2017, respecte al 2016, hi va haver una pujada del 16% del turisme anglés, sobretot, perquè diferents touroperadors anglesos van començar a operar en la destinació durant aquest any.

El percentatge de turistes estrangers que han visitat Gandia suposa un 14,1% del total de turistes el 2017. D'aquest 14,1%, un 20,4% van ser turistes anglesos.

L'oci i les vacances són la principal motivació per a la majoria d'anglesos que visiten la Comunitat (el 86,4%) seguida de la visita a familiars i amics (7,2%). El turisme de sol i platja representa un 71,6% dels viatges d'oci. A més, el mercat britànic estén la seua temporada alta de maig a octubre, aconseguint el màxim volum d'arribades al juliol i agost.

Com a exemple de la col·laboració entre institucions i empreses s'ha destacat que el treball conjunt de Saga (touroperadora britànica) amb l'hotel Villaluz, ha fet que de gener al 15 d'octubre de 2018, hagen visitat el Palau Ducal 1.251 anglesos, segons dades del Palau, una dada que triplica el resultat obtingut en 2016.

D'aquesta manera, Gandia acudirà a l'esdeveniment turístic amb dos objectius:

D'una banda, augmentar la desestacionalització com a destinació i allargar la temporada estival. Segons Hosbec, Gandia ha liderat la desestacionalització a la Comunitat Valenciana durant 2018 alhora que s'ha prolongat la campanya de març a setembre.

**Gandia lidera el creixement en rendibilitat**

Pel que fa a la rendibilitat, Morant ha informat que segons el baròmetre d'Exceltur sobre la rendibilitat de les destinacions turístiques espanyoles (gener-abril 2018), Gandia encapçala el creixement en rendibilitat (creixement del 20,2%), és la que més creix, superant a destinacions de similars característiques situades a la Comunitat Valenciana com són Calp (+ 8,2%) o Benidorm (+ 6,8%).

**Pablo Hernández** va valorar positivament la mesura destacant que "_acudint de manera conjunta i amb el suport institucional, és més fàcil tractar amb els operadors turístics. L'objectiu és la desestacionalització_".

Per la seua banda, **Javier García**, va afirmar que "_la feina que s'està fent a Gandia és un exemple. La col·laboració públic privada garantix l'èxit de la promoció tal com demostren iniciatives similars desenvolupades en altres parts del món. Anar de la mà és sumar, ja que podrem posar en valor tots els recursos que Gandia té a més del sol i platja com són l'oferta cultural, gastronòmica i patrimonial" "Per aconseguir la desestacionalització, hem de ser capaços de captar la demanda internacional i Gandia té els recursos per poder fer-ho"_.

Finalment, **Omar Sgrelli**, va agrair la iniciativa i ha valorat que "_el futur a mitjà i llarg termini amb el mercat anglés i francés és bo. Per això, hem decidit sumar-nos a la iniciativa que ens permetrà ajudar a la promoció de la ciutat, ja que el marge de creixement és gran_".

[Twittear](https://twitter.com/share)